**Ενημέρωση κατασκευαστικών φορέων αναφορικά με αποτελέσματα συναντήσεων Υφυπουργού κ. Μάρδα στο Ισραήλ (28-30/6/2016)**

Ο Υφυπουργός Εξωτερικών κ. Δ. Μάρδας, επισκέφθηκε το Ισραήλ και πραγματοποίησε σειρά επαφών με σημαντικούς παράγοντες της εκεί κατασκευαστικής αγοράς. Αναφορικά με το περιεχόμενο των εν λόγω συναντήσεων σας γνωρίζουμε τα εξής:

1. Συνάντηση με » κ. Eran Rolls, δ/ντή «**Israeli Building Center**»

Το «Israel Building Center» συνιστά πρώην δημόσιο νυν ιδιωτικό συμβουλευτικό - εκπαιδευτικό φορέα σε θέματα κατασκευών. Οι δραστηριότητές του περιλαμβάνουν μεταξύ άλλων την υλοποίηση προγραμμάτων επαγγελματικής κατάρτισης και την διοργάνωση εκδηλώσεων ενημέρωσης, δικτύωσης και προώθησης εταιρειών του κλάδου των κατασκευών.

Ο Δ/ντής του εν λόγω Κέντρου κ. Eran Rolls ανέφερε ότι ο κατασκευαστικός τομέας του Ισραήλ παρουσιάζει τεράστια δυναμική ανάπτυξης. Ωστόσο θεωρεί ασύγκριτα πολλαπλάσιες τις ευκαιρίες συμμετοχής ελληνικών εταιριών σε πληθώρα κατασκευαστικών έργων που υλοποιούνται ανά τον κόσμο από Εβραίους της Διασποράς μέσω της χρήσης ως μέσο δικτύωσης του America–Israel Real Estate Conference (<http://en.nadlancitynyc.com/>). Επίσης συνέστησε τη συμμετοχή ελληνικών κατασκευαστικών εταιριών σε σχετικές Εκθέσεις που λαμβάνουν χώρα στο Ισραήλ, όπως για παράδειγμα είναι η «Israel Design Week» (<http://www.designweek.co.il>), η «Building Exhibition» (<http://www.buildingweek.co.il/english/>) και ιδιαίτερα η Έκθεση «Nadlan City – The Israeli Real Estate Convention» (Εϊλάτ 6-8/12/2016).

Συνοψίζοντας, κ. Eran Rolls, φέρεται να έχει εκτεταμένο δίκτυο επαφών εντός του κατασκευαστικού κλάδου του Ισραήλ, μέσω των οποίων θα μπορούσε να βοηθήσει την πρόσβαση των ελληνικών εταιριών στην Ισραηλινή αγορά.

2 Συνάντηση με ομογενή αρχιτέκτονα κ. **Paul Vital**.

Ο κ. Vital, έχει διατελέσει στο παρελθόν υπεύθυνος πολεοδομικού σχεδιασμού στους δήμους των πόλεων Ramla, Ness-Ziona και τελευταία της Netanya. Επίσης υπήρξε πρόεδρος της «Israel Association of Municipal Engineers» (<http://www.iame.org.il/>).

Όπως και ο προηγούμενος συνομιλητής, ο κ. Vital επιβεβαίωσε την εξαιρετική δυναμική του κατασκευαστικού τομέα του Ισραήλ. Εξήγησε ότι στο Ισραήλ το 93% της γης ανήκει στο κράτος και το διαχειρίζεται η Ισραηλινή Διαχειριστική Αρχή Γαιών (Israel Land Authority). Η παραχώρηση εκτάσεων σε ιδιώτες προς αξιοποίηση γίνεται μέσω πλειστηριασμών (βλ. <http://www.land.gov.il/Envelope/indexeng.asp>).

Συνομιλητής εξέφρασε την άποψη, ότι η συμμετοχή ελληνικών κατασκευαστικών εταιριών σε έργα που προκηρύσσονται στο Ισραήλ θα προέλθει μέσα από την μεθοδική δικτύωση και την οικοδόμηση σχέσεων εμπιστοσύνης με τους παράγοντες της κατασκευαστικής αγοράς του Ισραήλ. Για το σκοπό αυτό πρότεινε συγκεκριμένα την επιδίωξη συνεργασίας του IAME αλλά και άλλων συλλογικών φορέων του κατασκευαστικού κλάδου του Ισραήλ με αντίστοιχους συλλογικούς φορείς από την Ελλάδα καθώς και την επιδίωξη άμεσης επαφής με δήμους του Ισραήλ (πχ Netanya) ενώ προσφέρθηκε συνδράμει γενικά, μέσω του δικτύου επαφών του, ελληνικές εταιρίες, οι οποίες ενδιαφέρονται να ξεκινήσουν δραστηριότητα στην ισραηλινή αγορά.

3. Συνάντηση με εκπροσώπους εταιρίας **Advanced Solutions – Road Systems Ltd** ([**http://www.adv-so.com/**](http://www.adv-so.com/))

Η εταιρία Advanced Solutions – Road Systems Ltd αποτελεί μέλος του ομίλου εταιριών Derech Eretz Group, ο οποίος δραστηριοποιείται στο τομέα της διαχείρισης μεταφορικών υποδομών. Βασικός μέτοχος του ομίλου είναι η μεγαλύτερη κατασκευαστική εταιρία του Ισραήλ Shikun & Binui (βλ. κατωτέρω), εκπρόσωπος της οποίας βρισκόταν στην συνάντηση.

Η συζήτηση του Υπουργού με τους εκπροσώπους της εν θέματι εταιρίας έλαβε χώρα με αφορμή την προγραμματισμένη συνάντηση τους με τον Πρόεδρο της ΑΤΤΙΚΟ ΜΕΤΡΟ με θέμα το ενδεχόμενο συμμετοχής της ελληνικής εταιρίας στην διαχείριση της λειτουργίας της υπό ολοκλήρωση γραμμής του μετρό στο Τελ-Αβίβ.

Εκπρόσωποι της εταιρίας υπογράμμισαν με έμφαση ότι οι κατασκευές, όπως σε όλες λίγο πολύ τις χώρες έτσι και στο Ισραήλ, είναι «localized» δηλαδή κυριαρχούνται από τους τοπικούς παράγοντες/εταιρίες της κατασκευαστικής αγοράς, γεγονός που συνεπάγεται μηδαμινές πιθανότητες επιτυχίας για ξένες εταιρίες που επιχειρούν να συμμετάσχουν αυτόνομα σε εγχώριο διαγωνισμό έργου. Αυτό, διαβεβαιώνουν, όχι μόνο δεν αποκλείει αλλά καθιστά ιδιαίτερα επιθυμητή την γνωριμία και ανάπτυξη σχέσεων με ελληνικές εταιρίες με τις οποίες θα μπορούσαν να συνεργαστούν για την από κοινού διεκδίκηση έργων στο Ισραήλ, ή και στο εξωτερικό.

4. Συνάντηση με κ. Yaron Karissi Διευθύνοντα σύμβουλο ομίλου **Shikun & Binui** (<http://en.shikunbinui.co.il/>)

Ο όμιλος Shikun & Binui συνιστά το μεγαλύτερο κατασκευαστικό όμιλο του Ισραήλ. Είναι ο μεγαλύτερος ιδιοκτήτης γης στο Ισραήλ (μετά το κράτος). Επίσης δραστηριοποιείται σε 20 χώρες. Η εταιρία έχει μικρή αλλά θετικότατη εμπειρία συνεργασίας με ελληνική κατασκευαστική σε τρίτη χώρα. Εκπρόσωποι της ισραηλινής εταιρίας εκφράσθηκαν γενικά ιδιαίτερα κολακευτικά για τον ελληνικό κατασκευαστικό τομέα αλλά και συγκεκριμένα για τους έλληνες μηχανικούς. Όσον αφορά στο μέλλον βλέπουν θετικά την συνεργασία με μεγάλες ελληνικές εταιρίες σε έργα υποδομών όπου οι εταιρίες μας διαθέτουν συγκριτικό πλεονέκτημα (τούνελ, μαρίνες).

5. Συνάντηση με κ. Moshe Tores, Δ/ντα Σύμβουλο εταιρίας **Tedem Civil Engineering Ltd** (<http://www.tedem.co.il/eng/index.php>).

Η εταιρία Tedem Civil Engineering Ltd. κατατάσσεται μεταξύ των 5 μεγαλυτέρων μελετητικών γραφείων του Ισραήλ. Δραστηριοποιείται εκτεταμένα στο τομέα των σιδηροδρόμων, της διανομής ηλεκτρισμού, της κατασκευής χώρων στάθμευσης, της άμυνας κλπ.

Εκπρόσωπος της εταιρίας ανέφερε την έλλειψη εργαζομένων στο Ισραήλ και ταυτόχρονα την δυσκολία, που υφίσταται στην απόκτηση άδειας εργασίας από πλευράς ξένων εργαζομένων, ως το βασικότερο λόγο για τον οποίο οι ίδιοι και οι ντόπιες κατασκευαστικές εταιρίες με τις οποίες συνεργάζονται αδυνατούν να συμμετάσχουν σε έργα που προκηρύσσονται στο Ισραήλ.

Όσον αφορά στου τομείς, για τους οποίους το Ισραήλ χρήζει της συνδρομής εταιριών με τη σχετική τεχνογνωσία από το εξωτερικό, αυτοί κατά τη γνώμη τους είναι η κατασκευή σηράγγων, γεφυρών, «έξυπνων πόλεων», παραλιακού μετώπου και λιμανιών.

6. Συνάντηση με κ. Yossi Frank, πρόεδρο επενδυτικού ομίλου **Frank Group**

Ο όμιλος Frank Group είναι μία διεθνής εταιρία συμμετοχών και επενδύσεων στο τομέα των τουριστικών και βιομηχανικών ακινήτων και της τεχνολογίας. Εξέφρασε ισχυρό ενδιαφέρον για επενδύσεις στην Ελλάδα (βιομηχανικές ζώνες, ακίνητα, ξενοδοχεία-τουρισμό και εκπαίδευση)

7. Συνάντηση με Πρόεδρο της Επιτροπής Οικιστικού Σχεδιασμού/Γραφείο Πρωθυπουργού και Πρόεδρο της Επιτροπής Υποδομών κ. **Avigdor Itchaky** καθώς και τον Γενικό Δ/ντή του Υπουργείου Κατασκευών και Στέγασης κ**. Eshel Armony** (<http://www.moch.gov.il/English/Pages/HomePage.aspx>).

Ο κ. Itchaky, οποίος σημειωτέον συνιστά τον πλέον σημαντικό κυβερνητικό παράγοντα στο τομέα των κατασκευών του Ισραήλ, αναφέρθηκε συνοπτικά στο φιλόδοξο κατασκευαστικό πρόγραμμα που υλοποιεί το Υπουργείο, προκειμένου επιτύχει εξισορρόπηση στην αγορά κατοικίας, η οποία χαρακτηρίζεται από έλλειψη διαθέσιμων κατοικιών σε σχέση με τη υφιστάμενη και προβλεπόμενη ζήτηση ιδιαίτερα από πλευράς νέων ζευγαριών και ταυτόχρονα την υπερβολική αύξηση των τιμών τους (για περισσότερες πληροφορίες βλέπε συνημμένο έντυπο «Israel Housing Market – Emerging Opportunities»).

Οι κύριες δυσκολίες για την υλοποίηση αυτού του στόχου είναι, η έλλειψη κυρίως εργατών αλλά και ειδικευμένων μηχανικών, η μείωση της χρηματοδότηση από τις τράπεζες, ο σχεδιασμός και οι εξασφάλιση των αναγκαίων υποδομών (δρόμοι, αποχετεύσεις κλπ).

Στο πλαίσιο αυτό, ισραηλινός συνομιλητής εκτιμά ότι υπάρχουν τρεις τρόποι συνεργασίας με τη χώρα μας:

α) Μέσω κοινοπραξιών, την σύσταση των οποίων έχει καλέσει ήδη τις ισραηλινές εταιρίες να επιδιώξουν αναζητώντας ικανούς εταίρους στο εξωτερικό και φέρνοντας στη συνέχεια αυτούς προς έγκριση στην επιτροπή οικιστικού σχεδιασμού προς έγκριση.

β) Μέσω της δυνατότητας για αυτόνομη δραστηριοποίηση ελληνικών κατασκευαστικών εταιριών στο Ισραήλ, στο πλαίσιο της υπ’ αριθμ. 2016062702188/27.6.2016 προκήρυξης για την υλοποίηση οικιστικού προγράμματος της χώρας (βλ συνημμένο). Υπογραμμίζουμε ότι η εν λόγω προκήρυξη συνιστά αναθεωρημένη – σαφώς προς το ευνοϊκότερο, όσον αφορά τα προαπαιτούμενα συμμετοχής ξένων εταιριών στο διαγωνισμό - έκδοση προηγούμενης προκήρυξης για το ίδιο έργο, η οποία περιγράφεται αναλυτικά σε σχετικό έγγραφο του Γραφείου ΟΕΥ της Πρεσβείας μας στο Τελ-Αβίβ, το οποίο σας επισυνάπτουμε επίσης προς σύγκριση.

γ) Μέσω της διευκόλυνσης της απόκτησης αδειών εργασίας για πτυχιούχους μηχανικούς, εξειδικευμένο προσωπικό και εργαζομένους ελληνικών κατασκευαστικών εταιριών που επιθυμούν να δραστηριοποιηθούν στην ισραηλινή αγορά.

Τέλος ο κ. Armoni, αναφέρθηκε στις δυνατότητες συνεργασίας μεταξύ ελληνικών και ισραηλινών εταιριών στο τομέα της αποκατάστασης αρχαίων μνημείων.